b'\n_START_ARTICLE_\nKFUM og KFUK i Danmark\n_START_SECTION_\nKFUM og KFUK i Danmarks historie\n_START_PARAGRAPH_\nDansk KFUM blev stiftet i 1878 i K\xc3\xb8benhavn, og fem \xc3\xa5r senere blev KFUP grundlagt i Vejle. Det samfund, som disse to organisationer blev til i, var i h\xc3\xb8j grad pr\xc3\xa6get af den industrielle udvikling i Danmark i sidste halvdel af 1800-tallet. Vandringen fra land til by var markant i denne periode, og den bet\xc3\xb8d, at mange mistede kontakten med deres hjemstavns menighed og kirke.\n_START_SECTION_\n\xe2\x80\x9dAfkristning af samfundet\xe2\x80\x9d\n_START_PARAGRAPH_\nI forbindelse med urbaniseringen frygtede man i de kirkelige milj\xc3\xb8er, hvad man kaldte en \xe2\x80\x9dafkristning af samfundet\xe2\x80\x9d. Sn\xc3\xa6vert sammenv\xc3\xa6vet med den diakonale bev\xc3\xa6gelse voksede en ansvarlighed for b\xc3\xb8rns og unges kristelige opdragelse. Blandt andet udgav Diakonissestiftelsens pr\xc3\xa6st, Harald Stein, i 1875 programskriftet \xe2\x80\x9dHvad vil den indre Mission\xe2\x80\x9d, hvor han agiterede for oprettelsen af svende- eller ynglingeforeninger efter tysk forbillede.\n_START_SECTION_\nKFUM oprettes\n_START_PARAGRAPH_\nKFUM i Danmark tog sin begyndelse i Sct. Johannes Kirke p\xc3\xa5 N\xc3\xb8rrebro i K\xc3\xb8benhavn, hvor fem unge m\xc3\xa6nd, som kendte hinanden fra s\xc3\xb8ndagsskole- og meningsarbejde, begyndte at m\xc3\xb8des. De spurgte sognepr\xc3\xa6st og formand for K\xc3\xb8benhavns Indre Mission, Rudolf Frimodt, om de m\xc3\xa5tte l\xc3\xa6gge deres aktiviteter ind under K\xc3\xb8benhavns Indre Mission. Henvendelsen faldt sammen med KFUMs Verdenskonference i Gen\xc3\xa8ve i sommeren 1878, hvor et bestyrelsesmedlem fra K\xc3\xb8benhavns Indre Mission, Chr. Keyper, deltog. Han kom begejstret hjem, og under inspiration fra Verdensforbundet blev der inviteret til m\xc3\xb8de den 16. september 1878, hvor man formelt stiftede "Kristelig Forening for Unge M\xc3\xa6nd" (KFUM). Fra begyndelsen var K\xc3\xb8benhavns KFUM og K\xc3\xb8benhavns Indre Mission organisatorisk t\xc3\xa6t knyttet til hinanden.\n_START_SECTION_\nKFUK oprettes\n_START_PARAGRAPH_\nEfter at KFUM var startet mange steder i landet, f\xc3\xb8lte kvinderne, at de manglede et forum, et samlingssted for unge kvinder inden for det frivillige kirkelige arbejde. Det f\xc3\xb8rtetil oprettelsen af "Kristelig Forening for Unge Piger" (KFUP) i Vejle i 1883, oprindeligt kaldet Pigeforeningen (foreningen \xc3\xa6ndrede f\xc3\xb8rst navn til KFUK i 1902). Foreningen blev startet p\xc3\xa5 initiativ af sygeplejer Karen Petersen med inspiration fra Vejle KFUM. Med stor aktivitet de f\xc3\xb8rste \xc3\xa5r kunne foreningen m\xc3\xb8nstre 100 medlemmer allerede i 1886. Selvom KFUP opstod i t\xc3\xa6t forbindelse med Indre Mission, var ikke alle i Indre Mission begejstret for tiltaget. Det skyldtes blandt andet kvinders ret til at tale og deltage i offentligt arbejde. Til sidst vedtog man at lade pigeforeningsarbejdet sortere under udvalget i Indre Mission, dog med et sn\xc3\xa6vert spillerum i deres virke._NEWLINE_De f\xc3\xb8lgende \xc3\xa5r oprettedes KFUK-foreninger rundt om i landet. KFUK blev en foregangsforening for socialt arbejde, og man etablerede institutioner for s\xc3\xa6rligt udsatte grupper som enlige m\xc3\xb8dre, psykisk handicappede og voldsramte kvinder. De kommende \xc3\xa5rtiers uddannelsesvirksomhed i KFUK blev tilmed forl\xc3\xb8ber for den danske socialr\xc3\xa5dgiveruddannelse.\n_START_SECTION_\nBev\xc3\xa6gelsen vokser\n_START_PARAGRAPH_\nI 1889 havde dansk KFUM blot 400 medlemmer, men allerede i 1896 var tallet vokset til 1.200 medlemmer i Hovedafdelingen og 600 i Ungdomsafdelingen. Pr\xc3\xa6sten Olfert Ricard spillede en vigtig rolle i de kommende \xc3\xa5rs udvikling, da han i 1896 overtog stillingen som sekret\xc3\xa6r for KFUMs Centralforening, og hurtigt blev kendt som en dygtig forkynder og leder. Han forblev daglig leder af KFUMs Centralforenings arbejde frem til 1908, i \xc3\xa5rene 1903-1905 desuden som den f\xc3\xb8rste generalsekret\xc3\xa6r for KFUM i Danmark. Ogs\xc3\xa5 KFUK oplevede stor v\xc3\xa6kst, is\xc3\xa6r i 1890\xe2\x80\x99erne, hvor pigeforeningerne overhalede ynglingeforeningerne i medlemstal._NEWLINE_Samlet set (om end det p\xc3\xa5 dette tidspunkt stadig er adskilte organisationer) havde KFUM og KFUK i Danmark ved \xc3\xa5rhundredskiftet 16.000 medlemmer. I 1925 var der 60.000 medlemmer, ikke medregnet tallene fra yngsteafdelingerne._NEWLINE_Selv om KFUM og KFUK formelt forblev separate organisationer frem til 1976, fungerede de som \xc3\xa9n bev\xc3\xa6gelse i mange \xc3\xa5r.\n_START_SECTION_\nMere end bibeltimer\n_START_PARAGRAPH_\nKFUM var i Olfert Ricards version meget mere end bibeltimer, selvom disse stod i centrum. Et kig i Hovedafdelingens \xe2\x80\x9dProspekt over Forenings\xc3\xa5ret\xe2\x80\x9d fra 1906-7 fort\xc3\xa6ller, at der ogs\xc3\xa5 var historiske, litter\xc3\xa6re og anatomiske (!) foredrag, kurser om social\xc3\xb8konomi, om bibelsk geografi, h\xc3\xb8stmarked, gymnastik, bes\xc3\xb8g fra London og meget mere._NEWLINE_Blandt \xc3\xa5rsagerne til bev\xc3\xa6gelsens succes har man blandt andet peget p\xc3\xa5 det alsidige, n\xc3\xa6rmest folkeoplysende program for unge og p\xc3\xa5 det, der er blevet kaldt en kultur\xc3\xa5ben linje og en kontekstuel tolkning af evangeliet, hvor forkyndelsen i h\xc3\xb8j grad fors\xc3\xb8ger at v\xc3\xa6re relevant for og tale ind i de unges liv.\n_START_SECTION_\nKFUM og KFUK-familien\n_START_PARAGRAPH_\nI l\xc3\xb8bet af 1920\xe2\x80\x99erne voksede KFUM sig til at blive, hvad nogle har kaldt for den \xe2\x80\x9dfjerde kirkelige retning\xe2\x80\x9d \xe2\x80\x93 efter den grundtvigske, Indre Mission og Kirkeligt Centrum. Foruden Studenterbev\xc3\xa6gelsen og Gymnasiastbev\xc3\xa6gelsen voksede ogs\xc3\xa5 FDF, KFUM-Spejderne, KFUK-spejderne, KFUM Idr\xc3\xa6t, senere KFUM\'s Sociale Arbejde og Ungdommens Vel ud af KFUM, og p\xc3\xa5 sit h\xc3\xb8jdepunkt midt i 1920\xe2\x80\x99erne var mere end 100.000 b\xc3\xb8rn og unge tilknyttet bev\xc3\xa6gelsen._NEWLINE_Op til midten af 1960\xe2\x80\x99erne var der n\xc3\xa6r kontakt mellem mange af organisationerne, idet der var en F\xc3\xa6llesbestyrelse for KFUM, KFUK, KFUM-Spejderne, KFUK-spejderne (i dag: De gr\xc3\xb8nne pigespejdere) og KFUM Idr\xc3\xa6t. Andre organisationer var l\xc3\xb8st knyttet til F\xc3\xa6llesbestyrelsen, blandt andet det sociale arbejde og KFUMs Soldatermission._NEWLINE_Da der i praksis efterh\xc3\xa5nden var tale om selvst\xc3\xa6ndige organisationer med egne landskontorer, \xc3\xb8konomi og bestyrelser, viste modellen med en F\xc3\xa6llesbestyrelse sig i l\xc3\xa6ngden at v\xc3\xa6re uholdbar.\n_START_SECTION_\nKFUM og KFUKs teologiske st\xc3\xa5sted\n_START_PARAGRAPH_\nDet teologiske grundlag for KFUM og KFUKs arbejde blev i vid udstr\xc3\xa6kning lagt af bev\xc3\xa6gelsens f\xc3\xb8rste generalsekret\xc3\xa6r, Olfert Ricard. I hans teologi spillede str\xc3\xa6ben og fromhed en vigtig rolle i forkyndelsen i KFUM. Fra den fattige verden, unge m\xc3\xa6nd kendte fra de k\xc3\xb8benhavnske brokvarterer, skulle de unge vises hen til Guds rige. I centrum af dette rige stod Kristus som vennen, f\xc3\xb8reren og kongen - jf. Olfert Ricards bog \xe2\x80\x9dKristus og hans m\xc3\xa6nd\xe2\x80\x9d (1909):_NEWLINE_Dersom der med nogen Sandhed kan tales om en s\xc3\xa6rlig Ungdomsforkyndelse i vore dage, saa skulde den vel bestaa deri, at man i Evangeliets Forkyndelse for Ungdommen stiller Jesus som Idealet i Forgrunden, fremfor Kristus som Forsoneren. (citeret fra Bev\xc3\xa6gelse i Tiden \xe2\x80\x93 glimt fra KFUM og KFUKs historie)_NEWLINE_Hermed grundlagde Olfert Ricard bev\xc3\xa6gelsens fokus p\xc3\xa5 at tolke evangeliet socialt (kontekstuelt) ind i unge menneskers eksistens. Det st\xc3\xb8rste nybrud i bev\xc3\xa6gelsens teologi skete i 1931, hvor Christian Baun blev ansat som generalsekret\xc3\xa6r som reaktion p\xc3\xa5 en Tidehvervs-str\xc3\xb8mning i KFUM i 20\xe2\x80\x99erne. Christian Baun skrev i 1932: _NEWLINE_Hos os er faren ikke den, at den historiske frelseskendsgerning forflygtiges af hensyn til forstanden, men hos os er faren den, at det historiske tr\xc3\xa6der i baggrunden af hensyn til f\xc3\xb8lelsen og oplevelsen. (\xe2\x80\xa6) Og hvor ofte har vi ikke h\xc3\xb8rt f.eks. pr\xc3\xa6dikener, der mere var foredrag om psykologiske processer end om Guds skabende og frelsende gerning, eller helligg\xc3\xb8relsespr\xc3\xa6dikener, hvor grundtonen var, hvad mennesker kan og skal og ikke Guds v\xc3\xa6rk?\xe2\x80\x9d (citeret fra Bev\xc3\xa6gelse i Tiden \xe2\x80\x93 glimt fra KFUM og KFUKs historie)_NEWLINE_Hermed blev der lagt markant afstand til Olfert Ricard-tidens teologi og forkyndelse. Inspirationen blev nu ikke l\xc3\xa6ngere hentet vestfra (fra England/Amerika), men sydfra, fra Luther._NEWLINE_Christian Baun reagerede siden p\xc3\xa5 den v\xc3\xa6kkelsesorienterede Oxfordgruppebev\xc3\xa6gelse, der dukkede op i 1935-36, og han lancerede en st\xc3\xa6rk kirke- og sakramentecentreret teologi i KFUM og KFUK, der dominerede indtil 1980\xe2\x80\x99erne. Dog delte ikke alle denne teologi. Blandt andre skriver Gunnar Engberg, Olfert Ricards efterf\xc3\xb8lger:_NEWLINE_Vi f\xc3\xa5r lyst til at sige: \xe2\x80\x9dTal ikke om kirken, men om Kristus (\xe2\x80\xa6) Menighedens eneste opgave er at formidle m\xc3\xb8det mellem Kristus og folket. At tilbede, dyrke Gud i kirken er kristeligt set sekund\xc3\xa6rt. (citeret fra Bev\xc3\xa6gelse i Tiden \xe2\x80\x93 glimt fra KFUM og KFUKs historie)_NEWLINE_P\xc3\xa5 et Verdensr\xc3\xa5dsm\xc3\xb8de i 1983 formulerede Dr. Poulose Mar Poulose fire teser, som har v\xc3\xa6ret betegnende for KFUM og KFUKs arbejde og teologiske st\xc3\xa5sted fra 80\xe2\x80\x99erne og frem til i dag: "En kristen bev\xc3\xa6gelse m\xc3\xa5 v\xc3\xa6re Kristus-centreret i sit engagement, m\xc3\xa5 have en aktuel og verdensn\xc3\xa6r livsanskuelse, m\xc3\xa5 v\xc3\xa6re \xc3\xb8kumenisk af natur og profetisk i sin livsstil." Dertil kan man l\xc3\xa6gge en holdning \xe2\x80\x93 og handling \xe2\x80\x93 i KFUM og KFUK om, at der til en evangeliserende bev\xc3\xa6gelse h\xc3\xb8rer samfundsansvar og diakoni/n\xc3\xb8dhj\xc3\xa6lp.\n_START_SECTION_\nIndre Mission og KFUM og KFUK\n_START_PARAGRAPH_\nIndre Mission og KFUM og KFUK i Danmark gik h\xc3\xa5nd i h\xc3\xa5nd under Indre Mission-form\xc3\xa6ndene Vilhelm Beck og Frederik Zeuthen. Men med Carl Moe som formand for Indre Mission og pr\xc3\xa6sident for F\xc3\xa6llesbestyrelsen, forv\xc3\xa6rredes samarbejdet. Carl Moe kritiserede den kultur\xc3\xa5bne linje, da der for pietisten Moe kun var \xc3\xa9t forn\xc3\xb8dent, omvendelsesforkyndelsen. Efterh\xc3\xa5nden blev samarbejdet s\xc3\xa5 d\xc3\xa5rligt, at Olfert Ricard i 1925 nedlagde sit hverv som landsformand for dansk KFUM._NEWLINE_De to organisationer forblev dog organisatorisk t\xc3\xa6t forbundne, men KFUM bev\xc3\xa6gede sig langsomt v\xc3\xa6k fra Indre Mission. Det s\xc3\xa5s eksempelvis ved, at KFUM og KFUK efter 2. verdenskrig meldte sig ind i Dansk Ungdoms F\xc3\xa6llesr\xc3\xa5d (DUF), hvorved man br\xc3\xb8d med Indre Missions tradition for at v\xc3\xa6re upolitisk i sit virke \xe2\x80\x93 noget, grundl\xc3\xa6ggeren Vilhelm Beck slog fast med ordene Guds b\xc3\xb8rn skal ikke blande sig i politik \xe2\x80\x93 det kan man lade de ugudelige om. (citeret fra Bev\xc3\xa6gelse i Tiden \xe2\x80\x93 glimt fra KFUM og KFUKs historie). Sp\xc3\xa6ndingerne mellem de to bev\xc3\xa6gelser blev st\xc3\xb8rre, da KFUM og KFUK afviser en Indre Missionsk boykot af de f\xc3\xb8rste kvindelige pr\xc3\xa6ster i 1948._NEWLINE_I de kommende \xc3\xa5r \xc3\xa5bnede KFUM og KFUK sig ogs\xc3\xa5 markant mod den \xc3\xb8vrige verden, dels gennem et omfattende diakoniprogram udf\xc3\xb8rt gennem arbejdet for flygtninge og krigsfanger, dels gennem en \xc3\xb8get aktivitet i det \xc3\xb8kumeniske arbejde i KFUMs Verdensforbund._NEWLINE_Uenighederne om foreningens retning kulminerede i 1978, hvor Indre Mission 12. december 1978 opsagde samarbejdet med KFUM og KFUK, og startede et halvt \xc3\xa5r efter sin egen ungdomsafdeling, IMU.\n_START_SECTION_\nKFUM og KFUKs form\xc3\xa5l\n_START_PARAGRAPH_\nKFUM og KFUKs form\xc3\xa5l lyder: "KFUM og KFUK\xe2\x80\x99s form\xc3\xa5l er at skabe aktiviteter og f\xc3\xa6llesskaber, hvor b\xc3\xb8rn og unge m\xc3\xb8der den kristne tro og oplever dens relevans for deres liv"._NEWLINE_Organisationen definerer sig selv som f\xc3\xb8lgende:_NEWLINE_"KFUM og KFUK er en kirkelig b\xc3\xb8rne- og ungdomsbev\xc3\xa6gelse, der tilbyder b\xc3\xb8rn og unge aktiviteter lokalt, lejre og festivaler over hele landet og et globalt f\xc3\xa6llesskab gennem YMCA og YWCA"._NEWLINE_Bev\xc3\xa6gelsen har den dag i dag et t\xc3\xa6t samarbejde med Folkekirken.\n_START_SECTION_\nKFUM og KFUK i Danmark i dag\n_START_PARAGRAPH_\nKFUM og KFUK har ca. 9.000 medlemmer p\xc3\xa5 landsplan (2016) fordelt i 140 lokalforeninger samt distrikter. De st\xc3\xb8rste foreninger ligger i Esbjerg, Ikast, Aarhus, Aulum og Kolding. KFUM og KFUK arbejder i dag med b\xc3\xb8rneklubber, teenklubber, konfirmandklubber, festivaler, musik- og dramagrupper (Ten Sing), st\xc3\xa6vner og sommerlejre. En lang r\xc3\xa6kke efterskoler har ogs\xc3\xa5 tilknytning til KFUM og KFUK._NEWLINE_Henriette Lynderup Kirkeskov er formand. Hun overtog fra Bjarke Buhl p\xc3\xa5 landsm\xc3\xb8det i 2014. _NEWLINE_J\xc3\xb8rgen Kvist blev organisationens generalsekret\xc3\xa6r i 2013 efter Kirsten Lund Larsen, som havde bestridt posten i ti \xc3\xa5r._NEWLINE_Ved landsm\xc3\xb8det i 2012 vedtog KFUM og KFUK en ny vision, som skal v\xc3\xa6re organisationens pejlem\xc3\xa6rke frem mod 2025. Visionen lyder: _NEWLINE_\xe2\x80\x9dI 2025 vil KFUM og KFUK v\xc3\xa6re en dynamisk og levende organisation, der n\xc3\xa5r ud til flere og nye m\xc3\xa5lgrupper.Vi tilbyder aktiviteter, der p\xc3\xa5 et tydeligt kristent grundlag m\xc3\xb8der de behov, som b\xc3\xb8rn og unge omkring os har, og styrker deres livsmod og handlemuligheder i forhold til b\xc3\xa5de trosliv og samfundsliv.\xe2\x80\x9d_NEWLINE_Ved landsm\xc3\xb8det i 2014 besluttede KFUM og KFUK at prioritere sine aktiviteter frem mod 2025 inden for tre s\xc3\xa5kaldte aktivitetsprofiler: Lokale aktivitetsmilj\xc3\xb8er, Festivaler og lejre samt Globale f\xc3\xa6llesskaber._NEWLINE_I 2016 udgav KFUM og KFUK for f\xc3\xb8rste gang Efterskolesangbogen, som er en sangbog m\xc3\xa5lrettet elever p\xc3\xa5 de danske efterskoler.'